**Tale Hilde Tonne NordLink-åpning (Må sjekkes mot fremførelse)**

**Kjære statsminister, statsråd, kolleger og partnere, alle som følger sendingen**  
  
"Fremtiden er elektrisk". Det har mange av dere hørt i årevis fra oss i Statnett. Men det siste året har vi sett at den fremtiden er her allerede. Det grønne skiftet skjer nå, og NordLink er en del av det.

I dag skal vi feire en ingeniørbragd, og et stort og vellykket samarbeidsprosjekt. Dette er en merkedag for mange, ikke minst for alle som har bidratt til å gjennomføre prosjektet på norsk og tysk side, for Statnett og våre samarbeidspartnere. Men det er også en merkedag i det omfattende arbeidet med å legge om til et klimanøytralt samfunn.

Strøm er fremtidens innsatsfaktor. Bare med et energisystem basert på utslippsfri fornybar kraft kan vi oppnå de klimakuttene som skal til for å stanse klimaendringene.

For å lykkes med det klimanøytrale energisystemet, må vi samarbeide, også på tvers av landegrenser. NordLink-prosjektet demonstrerer at dette ikke bare lar seg gjøre, men at samarbeidet er nøkkelen både for et vellykket prosjekt og for utviklingen av energisystemene.

Denne grønne kabelen er et viktig skritt på veien til et helelektrisk og fornybart samfunn i begge land. Norsk vannkraft vil gjennom NordLink bidra til omleggingen av tysk energiproduksjon, og tysk vindkraft og solkraft blir viktige bidrag i fremtidens norske energisystem. Gjennom dette legger NordLink til rette for grønn verdiskaping og sikker strømforsyning i begge ender av kabelforbindelsen.

Vi setter faktisk verdensrekord med NordLink! Aldri før har det blitt satt i drift en sjøkabel med denne lengden og så høy kapasitet – 1400 megawatt - og hele forbindelsen er 623 km lang !  
Arbeidet startet i 2015 og sommeren 2017 ble de første lengdene med sjøkabel lagt på bunnen av havet. Prosjektet ble sluttført høsten 2020, uten forsinkelser og innenfor budsjett, etter mange krevende operasjoner, både på tysk og norsk side og innenfor omfattende smittevernsrestriksjoner.

Det er mange som har vært med på å gjøre dette mulig. Jeg vil takke våre samarbeidspartnere Tennet og KfW for stødig og fremtidsrettet samarbeid. En stor takk går også til alle medarbeiderne i prosjektet, leverandører og underleverandører. Vi har også nytt godt av et konstruktivt samarbeid med myndigheter på begge sider, både lokalt, regionalt og nasjonalt. Vi setter også stor pris på den støtten vi har hatt fra Tina Bru og hennes forgjengere gjennom årene fra vi startet planleggingen, og fra Erna Solberg og hennes forgjenger. Dette har bidratt til å gjøre dette mulig.

I dag er en dag for å være stolte. Det er en dag for å takke hverandre for innsatsen. Men det er også en dag for å se fremover og mot nye muligheter i samarbeidet om et grønt, verdiskapende Europa.

Hjertelig velkommen til åpningen av NordLink.